ג'רי ברוקהיימר

קורות חיים

ברוקהיימר נולד בדטרויט, מישיגן לזוג מהגרים מיוצאי יהדות גרמניה. למד ב"תיכון מאמפורד" לפני שעבר ללמוד באוניברסיטת אריזונה, את לימודיו באוניברסיטה סיים עם תואר בפסיכולוגיה. במקביל התעניין בתחום הצילום, ולאחר שסיים את לימודיו עבד בתחום הפרסום בדטרויט ובניו יורק, והפיק מספר פרסומות שהובילו אותו לעבור ללוס אנג'לס למטרת הפקת סרטי קולנוע.
ברוקהיימר נישא פעמיים, נישואיו הראשונים היו לבוני ברוקהיימר. כיום הוא מתגורר בלוס אנג'לס עם אשתו השנייה, הסופרת לינדה ברוקהיימר. לברוקהיימר יש בת חורגת בשם אלכסנדרה.
חברת ההפקה שבבעלותו ממוקמת בעיר סנטה מוניקה.

תחילת הדרך בהוליווד

הסרט הראשון אותו הפיק ברוקהיימר בתחילת שנות ה-70 היה מותחן הפשע "היי שלום אהובתי". בתחילת שנות ה-80 הפיק את "ג'יגולו אמריקאי" ו"קללת אנשי החתול" בהן עבד עם פול שרדר. כן הפיק את "גנב" ואת "פלאשדאנס", להיטו הראשון של ברוקהיימר אשר גרף למעלה מ-200 מיליון דולרים ברחבי העולם; בסרט הזה החל לשתף פעולה עם מפיק הקולנוע דון סימפסון.
בשנת 1984 הפיק את קומדיית הפשע "השוטר מבברלי הילס", הסרט הראשון גרף למעלה מ-300 מיליון דולרים והביא להפקת שני סרטי המשך, שגרפו למעלה מ-400 מיליון דולרים.
לאחר מכן הפיק שני סרטים בכיכובו של טום קרוז ובבימויו של טוני סקוט, "ימי הרעם" ו"אהבה בשחקים", שני הסרטים זכו להצלחה מסחרית ומקצועית רחבה עם זכייה ומועמדויות לפרס אוסקר.
אחרי הפסקה של כ-4 שנים חזר עם שוברי הקופות "סיכון מחושב" ו"כוננות מיידית", סרט שלישי בו עבד עם טוני סקוט שהיה מועמד לשלושה פרסי אוסקר. 
בשנת 1995 שיתף ברוקהיימר פעולה עם במאי קליפי מוזיקה מייקל ביי בסרט הפעולה "בחורים רעים" בכיכובם של ויל סמית ומרטין לורנס; בשנת 2003 יצרו השניים סרט המשך שהצליח בקופות. 
בשנה שלאחר מכן נפטר דון סימפסון, האדם הקרוב ביותר אל ברוקהיימר במהלך שנותיו הראשונות בהוליווד ובהצלחותיו. השניים עבדו ביחד על 11 סרטים, הפרויקט המשותף האחרון שלהם היה "הפריצה לאלקטרז", השני מבית היוצר של מייקל ביי; ברוקהיימר הקדיש את הסרט לזכרו של סימפסון.
סרטו הרביעי עם טוני סקוט היה מותחן הריגול "אויב המדינה", בנוסף הפיק ברוקהיימר את מותחן האקשן של סיימון ווסט "קון אייר".

ההפקות הגדולות

בשנת 1998 הפיק ביחד עם מייקל ביי את סרט האסונות "ארמגדון", לסרט קיבל ברוקהיימר תקציב של 145 מיליון דולרים והתוצאה הייתה להיט הקופות הגדול ביותר של שנת 1998, עם הכנסות של למעלה מחצי מיליארד דולרים ברחבי העולם, זאת בנוסף לארבע המועמדויות שקיבל הסרט לפרס האוסקר.
לאחר הלהיט ההיסטרי לקח שנה של הפסקה מתעשיית הסרטים וחזר בשנת 2000 עם דרמת הספורט "לזכור את הטיטאנים", מותחן הפשע "עקיצה ב-60 שניות" ועם הדרמה המוזיקלית "חופשיות על הבר".
בשנת 2001 חבר למייקל ביי בפעם הרביעית כדי להפיק את דרמת המלחמה הרומנטית "פרל הארבור" אשר מספרת על הרקע למתקפה על פרל הארבור בנמל צי ארצות הברית שבהוואי ועל מתקפת הפתע היפנית עצמה; הסרט גרף בקופות למעלה מ-450 מיליון דולרים וקיבל 4 מועמדויות אוסקר, מהן זכה בפרס אחד.
עבודתו הבאה הייתה בדרמת המלחמה "בלאק הוק דאון", שיצר ביחד עם סר רידלי סקוט (אחיו הבוגר של טוני סקוט); לצורך עשיית הסרט שמבוסס על קרב מוגדישו, נסעו ברוקהיימר וצוותו לרבאט במטרה להתאים את צילומי הסרט לאותה תקופה בסומליה. הסרט הצליח בקופות וזכה בשני פרסי אוסקר.
הפרויקט הבא של ברוקהיימר היה "שודדי הקאריביים: קללת הפנינה השחורה", שזכה להצלחה מסחרית ומקצועית רבה, עם הכנסות של למעלה מ-650 מיליון דולרים וחמש מועמדויות אוסקר. את סט הצילומים בחרו ברוקהיימר וגור ורבינסקי למקם באי סנט וינסנט שבאיים הקאריביים.
סרט ההמשך "שודדי הקאריביים: תיבה של איש מת" הוא למעשה הסרט המכניס ביותר אותו הפיק ברוקהיימר עד כה, עם הכנסות של למעלה ממיליארד דולרים בקופות ברחבי העולם; הסרט הוא גם היחיד עד כה שזכה בפרס אוסקר מתוך סדרת סרטי "שודדי הקאריביים". החלק השלישי והמאכזב יותר עד כה בסדרה מבחינת מבקרי הקולנוע, "שודדי הקאריביים: סוף העולם" הופק בסכום שיא של 300 מיליון דולרים, הסכום הגדול ביותר שהוקצה לברוקהיימר, אולם ההשקעה הוחזרה עם הכנסה של כ-960 מיליון דולרים.
ב-2004 הפיק את מותחן ההרפתקאות "אוצר לאומי". הצלחת הסרט הובילה לסרט המשך שיצא ב-2007. סך ההכנסות משני הסרטים עומד על כ-800 מיליון דולרים.
סרטים נוספים בהפקתו היו: "ורוניקה גארין", "המלך ארתור", "דז'ה וו", "קנגורו ג'ק", "דרך התהילה" ו"כוח ג'י", סרט האנימציה הראשון בהפקתו של ברוקהיימר.
ברוקהיימר הפיק את להיט הקיץ הראשון של 2010, "הנסיך הפרסי: חולות הזמן", ולאחר מכן את סרט הפנטזיה "שוליית המכשף".

הפקות טלוויזיוניות

ברוקהיימר התחיל את הקריירה שלו בהפקת פרסומות של מותגים כלל עולמיים, בהם "פפסי".
בשנת 1997 החל להפיק במקביל לסרטים גם סדרות טלוויזיה, ביניהן "כוח מיוחד", "ללא עקבות" ו"פשע מן העבר". הסדרה המצליחה ביותר בהפקתו הייתה סדרת המשטרה "CSI", שזיכתה אותו בשתי מועמדויות לפרס אמי.
בשנת 2001 הפיק את סדרת הריאליטי המצליחה "המירוץ למיליון", אותה הוא עדיין ממשיך להפיק, ובעבורה זכה עד כה בשבעה פרסי אמי. נכון להיום הוא משמש כמפיק לסדרת הפשע-מותחן "מרדף" וכן לסדרה "פרשיות סמויות".

ספורט

ברוקהיימר הוא אחד מבעלי קבוצת הוקי קרח הנמצאת בשלבי הקמה בסיאטל, אשר תצטרף לליגת ה-NHL בעונת 2021/22.